Intet er umuligt. Slet ikke i et land med en spærregrænse på blot to procent af stemmerne ved valget til det lokale parlament – lavere end flere af vores nabolande. Og et land, hvor meget store vælgergrupper flytter sig mellem valgene… og først bestemmer sig i de sidste timer, før krydset skal sættes.

Så selvfølgelig har partiet Fremad en chance, oven i købet med partistifter Simon Emil Ammitzbøll-Billes folketingsplads som økonomisk og PR-mæssig platform de næste tre år.

Det er bare ikke en overvældende stor chance.

Dertil er trafikken i det blå spor i dansk politik for tæt. Og dertil har de politiske profiler i spidsen af Fremad for lidt folkelig gennemslagskraft.

Simon Emil Ammitzbøll-Bille er ingen Macron. Og det danske politiske landskab er meget anderledes end det franske – noget tyder på at franskmændene er langt mere trætte af deres politikere end danskerne. Jens Ringberg, DR's politiske analytiker.

Inspirationen fra den franske præsident, Emmanuel Macron, er interessant, fordi Macron med sin ”Fremad” (En Marche)-bevægelse fik samlet millioner af franskmænd i en politisk bevægelse, der var uafhængig af de traditionelle politiske partier – og fremstod som et friskt og appetitligt alternativ til dem. Budskabet og personen fængede, og tidspunktet var det rette.

Læs også : Danmark får i dag et nyt borgerligt parti - Partiet Fremad

Dansk politik er ikke fransk

Men Simon Emil Ammitzbøll-Bille er ingen Macron. Og det danske politiske landskab er meget anderledes end det franske – noget tyder på, at franskmændene er langt mere trætte af deres politikere end danskerne.

Simon Emil Ammitzbøll-Billes politiske karriere 2005-2008 Folketingsmedlem for Det Radikale Venstre. Januar 2009: Stifter partiet Borgerligt Centrum. Juni 2009: Tilslutter sig partiet Liberal Alliance. Borgerligt Centrum bliver nedlagt. 22. oktober 2019: Melder sig ud af Liberal Alliance. 6. november 2019: Stifter partiet Fremad.

Politisk iværksætteri er selvfølgelig ikke umuligt i Danmark. I det nuværende folketing kan man bare spørge: Pernille Vermund, der har været konservativ. Uffe Elbæk, der har været radikal.